Papersnake/gushiwen huggingface dataset:
观获稻
徐焕谟（清代）

昔日观插秧，移疏种密妇子忙。今日观获稻，连阡比陌䆉稏老。

凉飔瑟瑟天欲霜，高陇低陇秋云黄。腰镰随风疾如扫，家家禾稻尽登场。

儿擎妇负日当户，西畴络绎奔走苦。见说多收十斛余，崇墉比栉对衡宇。

回思六月火伞张，日中锄禾汗若浆。彼苍不负农夫力，今岁乃得盈仓箱。

盈仓箱，如获宝，粒粒皆由辛苦造。新粳炊熟连村香，田家此日尝新早。

秋郊一望暮云平，万井欢呼庆有成。神弦社鼓相喧逐，并作丰年击壤声。
伏奉佳句猥寄鄙夫辄写丹诚仰依高韵
李至（宋代）

独惭师长念遗簪，长感知心在寸心。要路未离扶遣进，闲曹因病放教吟。

风鹏虽远丹霄势，月兔犹依绿桂阴。从此期公惜高鉴，休将白雪换巴音。
膏泽多丰年
薛存诚（唐代）

帝德方多泽，莓莓井径同。八方甘雨布，四远报年丰。

廒庾千厢甘，幽流万壑通。候时勤稼穑，击壤乐农功。

畎亩人无惰，田庐岁不空。何须忧伏腊，千载贺尧风。
戊子清明前陪王丞度新岭
戴表元（宋代）

一百五日熟食节，七十一曲下山坡。寒暄相逢旧人少，风雨欲山新林多。

青岩不辞挂春霭，白鸟何处生沧波。途泥同兴不同调，我懒且休君更歌。
春秋战国门。田饶
周昙（唐代）

厨抛败肉士怀饥，仓烂馀粮客未炊。

临难欲行求死士，将何恩信致扶危。
送人游吴
李频（唐代）

楚田开雪后，草色与君看。积水浮春气，深山滞雨寒。

毗陵孤月出，建业一钟残。为把乡书去，因收别泪难。
盐署闻丘月林擢赴南太常舟过宝应遣送
赵完璧（明代）

闻道飞帆楚水秋，碧云深署奈羁愁。参差鸿雁违青眼，咫尺烟羁滞白头。

八月仙槎天上客，十年情思海边楼。青灯莫慰江湖夜，新墨淋漓送綵舟。
题茀郎天马图
丁鹤年（元代）

春明立仗气如山，顾盼俄空十二闲。
一去瑶池消息断，西风吹影落人间。
题慎郡王黄山三十六峰图 其三十五 朱砂
弘历（清代）

轩辕昔慕道，敝屣衮冕华。至今第四峰，犹闻涌丹砂。
无俗念·一呼一吸
王吉昌（元代）

一呼一吸，昧谷神、玄牝绵绵踵至。聚散忙忙乖造化，根蒂悬悬远离。上下无归，往来失御，不向三宫施。内迷归腠，意因执定一位。外灌四体皮肤，浮行散乱，蠢蠢难安置。壮观浑身多震动，变易千般何啻。意不灰寒，形不木槁，性命云泥异。禅功郁结，怎成阳体纯粹。
赠周文都赴应天府判
湛若水（明代）

送别崇文郊，欲别还踟蹰。别远会恐难，延缘且斯须。

与君会此地，十六星火除。后会安可必，人事靡常居。

松柏化为薪，平陆成沮洳。变态若风云，念此心烦纡。

江流罔昼夜，钟山郁葱如。万变皆在人，无事应簿书。

人生驹过隙，日月倏转车。崇德贵及时，愿君爱玉躯。
感春
张耒（宋代）

我爱沙边双白鸥，飞鸣相乐还相求。
往来饮啄性如一，异类不至心无忧。
我来穷山无与友，虽有接纳非吾俦。
人生从类乃为乐，强言笑语欢何由。
猛虎行
刘克修（明代）

西风日夜声萧索，猛虎咆哮入城郭。惯从屋里饱鸡豚，不复山中护藜藿。

东家犊死血犹腥，西家犬尽寂无声。猿臂将军暂何去，假威狐魅敢横行。

道旁遗迹大如斗，田翁乍见失声吼。童稚闻言心胆寒，风吹草动皆惊走。

杀气狰狞可奈何，牛哀倏忽事偏多。宏农太守今安在，问尔何时北渡河。
吴江曲
朱松（宋代）

吴江女儿白如玉，花底纱窗傍溪渌。玉箫春暖贴朱唇，故作阳春断肠曲。

扁舟掠水去如飞，不见嫣然一笑时。回首江城只孤塔，向来一念复因谁。
寄处州教授苏平仲先生 其一
方孝孺（明代）

怀旧轻千里，无书远七年。论心思尽地，会面极升天。

名重连城价，文雄万斛泉。何时絮卮酒，纪德浦阳阡。
余敬可示汪子明诸君大雪诗卷次韵
徐瑞（宋代）

当年聚星堂上雪，醉翁一时盛宾客。赋诗下令自作古，寸铁不持渠战白。

坡翁晚出继风流，号令尤严笔尤特。两翁高蹈二百年，对雪兴怀足悲悦。

痴云漠漠落未已，忍听穷阇嗟困踣。寒江短艇钓空濛，孤城暮角传呜咽。

猎徒原上肆鹰犬，幽士坐窗唯一默。豪门夜釂不知旦，妆楼晓镜惊明豁。

眼前种种总堪诗，欧苏故事成阔绝。划闻云君出新语，字如瘦竹行攲仄。

临湖道人口业在，宛然篪仲赓埙伯。何如松下观幻质，仰天大笑累堕帻。

吾家儿女况能贫，海图争把波涛拆。
挽林学录五言二首 其二
刘克庄（宋代）

昔报尊公讣，奔丧万里程。生居诸子下，身代二兄行。

负骨叹纯孝，分财见不争。九原面先舅，应问白头甥。
承坡山东郊之约借马日昃不至
黄衷（明代）

东郊雨后更芳华，出郭无过二里赊。石径尘收凡界远，绳枢星散野桥斜。

闲情未少青林寺，并辔何曾白鼻騧。日夕有怀空徙倚，寂寥无奈瀼西家。
郊行即事
程颢（宋代）

芳原绿野恣行时，春入遥山碧四围。
兴逐乱红穿柳巷，困临流四坐苔矶。
莫辞盏酒十分醉，只恐风花一片飞。(醉 一作：劝)
况是清明好天气，不妨游衍莫忘归。
水调歌头（寿何帅）
钟辰翁（宋代）

某伏以天佑皇朝，龙虎叶千龄之运；时生人杰，麒麟开六月之祥。垂弧在辰，属部胥庆。共惟某官德钟清粹，气备中和。暂借鸿名，特欲重无戎之寄；伫来凤诏，促归充左辖之虚。属初度之载临，开华年而有永。某误蒙眷予，倍切欢愉。持南丰一瓣之香，归依已切；效东鲁三寿之祝，祈颂难穷。仰冀台慈，俯赐电览。某下情无任善颂之至。

皓皓一何洁，更暴以秋阳。秋毫尘滓、如何涴得这肝肠。况对金风初度，酌彼银河净浴，六月凛冰霜。精白生来别，日月许争光。

清明朝，清要路，偏流芳。澄清闽峤，姑命申伯式南邦。洗得甲兵静了，去作诗书元帅，却人相吾皇。清问同天老，俾尔寿而昌。
和黄执礼六首
胡寅（宋代）

尚德南宫勇北宫，羡君兼有古人风。
无双自昔称江夏，第一于今鄙解空。
会友更求三以上，策名应簉二之中。
须惭纇语赓黄娟，但可厨人作酱蒙。
清平乐
葛嫩（清代）

东风无力。吹梦无踪迹。昨日似今今似昔。不与些儿将息。

断肠人在天涯。春光不恋儿家。到底吹完柳絮，偏生留着梨花。
论语绝句 其十七
张九成（宋代）

须知有欲不为刚，血气乘之反类狂。所以孟轲言直养，要令无助亦无忘。
偈颂一百六十首
释宗杲（宋代）

相逢不拈出，举意便知有。
巍巍不动尊，脚不离地走，
依稀似曲才堪听，又被风吹别调中。
出游至僧舍及逆旅戏赠绝句
陆游（宋代）

山僧邂逅即情亲，野叟留连语更真。
淡淡论交端有味，一弹指顷百年身。
和陶杂诗七首 其三
归昌世（明代）

晨朝理轻策，日暮脱归鞅。行行林水间，修然濠濮想。

时见行路人，芒芒将焉往。不如播种者，晴雨候消长。

野舟横可渡，不复愁河广。深感田父言，耕耰戒卤莽。
题巨子馥慕砚图
孙海（清代）

寒碧一拳光四澈，鸲眼晶莹滤秋月。纸上墨痕黯黯湿，疑是幽秋心上血。

手泽蹉跎五十年，此砚能穿心不穿。收入画图寓深意，晴雪落水生玉烟。

我昔曾题《梦砚图》，旧游一梦春模糊。严寒呵冻碾冰花，为君重赋玉蟾蜍。
和杨良卿韵新自兴元归见贻二首
冯时行（宋代）

人间平地有危机，归去应先未辱时。
少著青衫元自懒，老簪华发更何疑。
向曾汩没痕犹在，尚此廉纤愧自知。
惟有冥鸿心一寸，从今寤寐考槃诗。
赠讲僧遇清
赵抃（宋代）

松桧成阴夹径寒，喧卑无路得相关。因嗟势利方为市，故掩庵扉独占山。

薄俗性随红叶变，上人心与白云閒。慇勤约我休官后，深筑邻斋数往还。
闻车驾幸金陵二首 其一
郭印（宋代）

强敌凭陵极，神天亦恶盈。一人知顺动，四海望亲征。

剑戟披霜利，壶浆夹道迎。此行如破竹，不战复三京。
惜才
李覯（宋代）

子云辞赋似相如，自说雕虫异壮夫。
何事犬羊誇质素，患他人爱著貂狐。
再用粹中韵各赋牡丹梅花 其二
李弥逊（宋代）

寒花入眼乱纷纷，高卧袁安雪塞门。春透交枝才照座，风摇断萼已飘村。

返魂香细宁辞折，自暖杯深不待温。为约竹君同我老，交情此外更谁论。
挽姚君二首 其一
吴芾（宋代）

处世心无愧，持身德有常。施恩周里闬，植福遍僧坊。

入户书盈室，开樽客满堂。清芬传后叶，看取桂枝芳。
神宗皇帝挽诗四首 其三
刘攽（宋代）

四塞联初郡，千官仅代工。舟车逾汉迹，台省变唐风。

贤杰程能际，戎夷率服中。轩威百年在，何必画周公。
姑苏阻雪用郑于汉韵奉寄
林廷模（明代）

朔风吹雪满苏台，羁旅愁肠日几回。梅寄陇头凭驿使，桃开洞口忆天台。

王郎剡曲辜兰棹，天女空中碎玉钗。却笑长安贫杜甫，门前风雨更谁来。
春日杂兴五首
陈棣（宋代）

鸭绿前溪涨，鹅黄远柳垂。
微波卷罗带，细叶展颦眉。
爱酒常歌颂，伤春更赋诗。
东君无限思，全在野桃枝。
熙宁以后祀高禖六首 其三 奠玉币用《嘉安》。
郊庙朝会歌辞（宋代）

昔帝高辛，先禖肇祀。爰揆仲阳，式祈嘉祉。陈之牺牲，授以弓矢。

敷祐皇宗，施于孙子。
家有含笑花开因成三首
李吕（宋代）

正色巧遮藏，天香清可带。
若为忍一噱，耻效{左女右睘}薄态。
奴红春事退，绝意矜粉黛。
质素本任真，藻棁鄙居蔡。
春事三首 其一
孙觌（宋代）

茆栋依林出，松扉傍水斜。浮苍围百叠，乱绿翳三叉。

屋破蜗书壁，庭芜鹤印沙。小桃供一笑，已著两三花。
十四夜
刘鸣世（明代）

月近中秋夜有辉，幽人恋月卧迟迟。及时光景宁须满，明日阴晴未可期。

清影一帘金琐碎，喨声何处玉参差。倚阑无限怀人意，都在庭前桂树枝。
题钱氏悬罄室
皇甫汸（明代）

长卿尝壁立，仲蔚亦蓬居。今日钱郎舍，清风每晏如。

贫同悬罄后，隐似挂瓢馀。误点屏间笔，閒翻案上书。

客喧门结驷，妇叹釜生鱼。但谢千钟馈，何须儋石储。
谢高秘书雪蕈
释居简（宋代）

瘦云臞雪漱霜漪，烟火无功合茹芝。囊锦若编群玉府，树鸡吟续晚唐诗。
丁卯春日泊吴趋偶登逆旅小楼望啸碧堂有感三
于嘉（明代）

碧瓦粘云学翠微，莺花犹是绮筵非。
谁停暗佩朝蛾敛，剩射明琼夜蜡肥。
蓄水玷台须得住，藏山环堵尚愁飞。
香衢火浣成帷立，转忆当时著敝衣。
仙塘茅舍
利登（宋代）

门对平芜阔，荒田带水声。
牧童兼鸭养，野老叱牛耕。
山暖松花重，园春菜子生。
杖藜斜日里，篱外白云横。
送人入京二首 其二
倪道原（元代）

牢落乾坤见二毛，登丘却望凤城高。城头击柝樯乌起，塞上吹笳枥马号。

壮士语深留宝剑，故人情重赠绨袍。庙堂进用多才杰，青眼高歌望尔曹。
仲退示芳洲半居律诗三首并示和章次韵芳洲一
徐瑞（宋代）

契阔难逢笑口开，溪云山雨首频回。
未能千橘为身计，尚笑三槐待子栽。
我道从来高勇退，君诗况自耻嗟来。
有新可养人生乐，拚取馀年学老莱。
忆庐山示无斁弟
晁补之（宋代）

湖口西江外，庐山已目前。
太虚藏不极，彭蠡浸无边。
五老宁行地，香垆自供天。
芝田隔人世，应有读书僊。
胡泰舒银台归自蜀述西师始末 其一
严遂成（清代）

一丸泥塞大金川，负固凭陵已二年。绝壁跨空横铁索，危江剪溜泛皮船。

楼盘雕势梯难上，箭作鸱声甲易穿。薄险王师身手健，拍张都是肉飞仙。
次韵刘时可刘将赴宣州幕
饶节（宋代）

我客汴之滨，梦寐大刀头。幸逢刘伯伦，衣冠少其流。

胡床白羽扇，语稳气不浮。异时果下马，彷佛遍九州。

每思张翰鲈，为登王粲楼。食贫节益苦，异哉居拙谋。

宣州虽多贤，禄仕恐未优。长女嫁及时，大儿婚可求。

长才不自献，澹与众人俦。君其吏隐欤，吾亦沧海游。
送谢太守
杨维桢（元代）

湖秀今三郡，循良第一人。武林非复旧，文比要图新。

海岳东南会，湖江左右邻。曾开天水国，直问尾箕津。

府大同京尹，居崇异国宾。提封家万户，易俗力千钧。

惜也承平久，于焉值乱频。烟华馀故市，风物感残民。

今日怀匡济，乘时好拊循。念君多意气，满腹贮精神。

别地梅凝曙，寒江柳孕春。过船沙没屐，驻旆雪埋轮。

黾勉犹无及，穷愁不敢嗔。赠言知面赧，取醉寄情真。

勿袖烹鲜手，须閒牧犊身。推诚归简妙，植善息顽嚚。

乱后无家世，渔中有隐沦。千年黄鹤返，万里白鸥亲。

莫学张京兆，应如召信臣。貂蝉从岳牧，图画可麒麟。
澹岩
谢用宾（宋代）

云山野客，家在浯溪。
乘风而来，泛月而归。
尊史
龚自珍（清代）

史之尊，非其职语言、司谤誉之谓，尊其心也。

心何如而尊？善入。何者善入？天下山川形势，人心风气，土所宜，姓所贵，皆知之；国之祖宗之令，下逮吏胥之所守，皆知之。其于言礼、言兵、言政、言狱、言掌故、言文体、言人贤否，如其言家事，可为入矣。又如何而尊？善出。何者善出？天下山川形势，人心风气，土所宜，姓所贵，国之祖宗之令，下逮吏胥之所守，皆有联事焉，皆非所专官。其于言礼、言兵、言政、言狱、言掌故、言文体、言人贤否，如优人在堂下，号咣舞歌，哀乐万千，堂上观者，肃然踞坐，眄眯而指点焉，可谓出矣。

不善入者，非实录，垣外之耳，乌能治堂而皇之中之优也耶？则史之言，必有余呓。不善出者，必无高情至论，优人哀乐万千，手口沸羹，彼岂复能自言其哀乐也耶？则史之言，必有余喘。

是故欲为史，若为史之别子也者，毋呓毋喘，自尊其心。心尊，则其官尊矣，心尊，则其言尊矣。官尊言尊，则其人亦尊矣。尊之之所归宿如何？曰：乃又有所大出入焉。何者大出入？曰：出乎史，入乎道，欲知大道，必先为史。此非我所闻，乃刘向、班固之所闻。向、固有征乎？我征之曰：古有柱下史老聃，卒为道家大宗。我无征也欤哉？
中元日午
杨万里（宋代）

雨余赤日尚如炊，亭午青阴不肯移。
蜂过无花绝粮道，蚁行有水遏归师。
今朝道是中元节，天气过於初伏时。
小圃追凉还得热，焚香清坐读唐诗。
送长安罗少府
朱庆馀（唐代）

科名再得年犹少，今日休官更觉贤。去国已辞趋府伴，

向家还入渡江船。雪晴新雁斜行出，潮落残云远色鲜。

在处若逢山水住，到时应不及秋前。
送从侄邦直丞长溪
许景衡（宋代）

阮舍淹丞属，闽山得俊髦。诗书能自立，州县岂徒劳。

迂拙从吾老，飞腾看尔曹。祇应记岑寂，尺素到江皋。
上亭驿
易士达（宋代）

霏霏风送铎悲鸣，大驾南巡宿上亭。
惊起三郎魂欲断，梨园犹唱雨淋铃。
用刘正叔韵
耶律楚材（元代）

参叩松轩积有年，光尘融泄一愚贤。视民每羡如刍狗，治国常愚烹小鲜。

只道牛边休执杖，谁知琴上亦忘弦。湛然稍异香山老，不学空门不学仙。
春日赤壁 其二
释道潜（宋代）

萧瑟江梅树树空，兰芽犹短未成丛。行穷赤壁山西路，只有桃花一样红。
郊庙歌辞。享隐太子庙乐章。凯安
佚名（唐代）

天步昔将开，商郊初欲践。抚戎金阵廓，贰极瑶图阐。

鸡戟遂崇仪，龙楼期好善。弄兵隳震业，启圣隆嗣典。
沁园春 送鹤寄可与郎中
张之翰（元代）

鹤汝前来，与余相从，近乎一年。每座隅举目，看挥大字，窗前侧每，听诵佳篇。月白风清，天高露下，不肯飞腾亦可怜。鸡群里，见雪衣丹顶，空自昂然。星郎明日南迁。待送上秋风千里船。莫因其所好，乘轩受禄，启其所欲，学道升仙。渠是而今，经纶大手，早取徵书下日边。长鸣罢，似知余雅意，两翅翩翩。
怀黄颇
马戴（唐代）

有客南浮去，平生与我同。炎州结遥思，芳杜采应空。

秦雁归侵月，湘猿戏褭枫。期君翼明代，未可恋山中。
送顾大谏汝睿使汝南册封崇府
欧大任（明代）

恩锡诸侯胙土宽，夕郎捧册出长安。双旌摇曳星文动，四牡骖驔岳色寒。

汝海屏藩周甸服，平舆家世汉衣冠。礼成因得询风俗，多似先贤传里看。
殿中覆考进士
度正（宋代）

宫漏传筹趋绛帻，御盘行炙出黄金。
春馀花气香宁重，雨足林光绿更深。
通籍不须羞暮齿，好文何幸获初心。
东风似借鱼龙便，一夜奔雷数振音。
江北春望赠皇甫补阙
张南史（唐代）

閒园柳绿井桃红，野径荒墟左右通。清迥独连江水北，芳菲更似洛城东。

时看雨歇人归岫，每觉潮来树起风。闻道金门堪避世，何须身与海鸥同。
为恶
王禹偁（宋代）

明时巧言士，乱世佞幸郎。
佞幸惟苟且，巧言颇包藏。
为恶虽不同，同归於覆亡。
感兴二十七首 其四
方一夔（宋代）

去年春花少，开晚不及时。今年花开早，满树红离披。

多花岂不好，中有枯死枝。夏潦则秋旱，物理有盈亏。

郁郁松与柏，收敛含华滋。严霜岁欲暮，苍翠无时衰。
监斋诗赠毛起宗
释宗泐（明代）

祷晴严祀典，名山启灵坛。奏章通玉帝，环佩集仙官。

祥光纷下烛，诚心驰上干。瑶空景方霁，金漏夕未阑。

众职或少怠，飞文遂清弹。居然执法吏，凛若秋霜寒。

沉沉虎豹户，肃肃獬豸冠。始知天人际，监斋良独难。
殿前欢·碧云深
卫立中（元代）

碧云深，碧云深处路难寻。数椽茅屋和云赁，云在松阴。挂云和茅尺琴瑟，卧苔石将云根枕，折梅蕊把云梢沁。云心无我，云我无心。
题梅
杨士奇（明代）

万卉凋零后，梅花开满枝。由来冰雪操，横笛不妨吹。
竹间亭
欧阳修（宋代）

啾啾竹间鸟，日夕相嘤鸣。
悠悠水中鱼，出入藻与萍。
水竹鱼鸟家，伊谁作斯亭。
翁来无车马，非与弹戈并。
潜者入深渊，飞者散纵横。
奈何翁屡来，浪使飞走惊。
忘尔荣与利，脱尔冠与缨。
还来寻鱼鸟，傍此水竹行。
鸟语弄苍翠，鱼游翫清澄。
而翁乃何为，独醉还自醒。
三者各自适，要归亦同情。
翁乎知此乐，无厌日来登。
和阙干雪中韵
李曾伯（宋代）

夜来白凤下天潢，幻得人间玉样光。
万里园林变春景，几家篱客失秋香。
黄紬歌枕水为骨，纸帐吟梅铁作肠。
争似城南老夫妇，地炉相对拥蒲穰。
感旧
罗公升（宋代）

逝水日已远，愈觉别恨重。
岁月不可留，又已闻鸣蛩。
故衣余手泽，见肘未忍缝。
遥知春去后，飞花散无纵。
游魂定何依，马蹄隔千峰。
谁与持麦饭，一洒冢上松。
凭高酹觞酒，聊以写我胸。
彭殇同所归，百岁还相逢。
但留一寸心，不愧三尺封。
送刘宏夫昆仲赴省试
王庭圭（宋代）

我闻君家书满房，骑马夜过丛桂坊。乃翁危坐具灯烛，诸子读书喧两廊。

问君读书一何苦，要取高官起门户。仰天大笑几时归，明年双鹄刺云飞。
风流子（清涵万象阁）
赵孟坚（宋代）

望极思悠悠。江如练、籁息浪纹收。看帆卷帆舒，往来征艇，鹭飞鹭立，远近芳洲。逝波不舍山常好，只白少年头。杜若满汀，离骚幽怨，鸱夷去国，烟浪遨游。

江南知何许，青林晚，山断处、白云浮。怀古慨今，谁人似我闲愁。叹醉生浪迹，鲈乡蟹舍，殢红怨粉，莲棹菱舟。敲遍阑干，默然竟日凝眸。
同诸友城南张园赏梅十首
邵雍（宋代）

梅花四种或红黄，颜色不同香颇同。
更远也须重一到，看看随水又随风。
送白鹇与永叔依韵和公仪
梅尧臣（宋代）

致鹇犹恐鹇饥渴，细织筠笼小瓦缸。
玉兔精神怜已久，金銮人物世无双。
休争白鹤临清沼，且伴鸣鸡向绿窗。
美羽奇毛有多少，尔身高稳胜他邦。
次韵子瞻和渊明饮酒二十首
苏辙（宋代）

修己以安人，嗟古有此道。
平生妄谓得，忽忽恨衰老。
年来亦见用，何益世枯槁。
逡巡事朝谒，出入自媚好。
报君要得人，被褐信怀宝。
斯人何时见，即上归耕表。
孤愤吟十三首
高斯得（宋代）

无罪无辜窜逐人，几经大霈不沾恩。
更将改正张罗网，结尺千千万万冤。
为牡丹去草
杨万里（宋代）

手种名花梦亦随，一年年望好花枝。
为花去草优饶处，两袖青苔十指泥。
风前睡
邓云霄（明代）

一味南来动绿蘋，北窗高卧上皇人。君看小院千竿竹，较胜长安十丈尘。
千秋岁引·秋景
王安石（宋代）

别馆寒砧，孤城画角，一派秋声入寥廓。东归燕从海上去，南来雁向沙头落。楚台风，庾楼月，宛如昨。
无奈被些名利缚，无奈被他情担阁！可惜风流总闲却！当初漫留华表语，而今误我秦楼约。梦阑时，酒醒后，思量着。
谢潘端叔惠红梅
楼钥（宋代）

梅花几种尽相闻，老矣才欣见此君。
相与对花文字饮，绝胜歌舞醉红裙。
金鳌玉蝀观荷
翁端恩（清代）

澄波曲绕凤池通，万顷夫渠映日红。绣幰尘催花外路，珠栏香浸水边风。

鱼游细浪纹初活，莺啭深林语渐融。太华峰头莲十丈，霞标云锦总相同。
席上闻蝉
韩琦（宋代）

柳际一蝉鸣，停樽忽自惊。所伤非节物，未立是功名。

默默悲时事，区区徇世情。不须争噪急，衰鬓旧霜茎。
昨日召卿等自卿私第泛舟经景龙江游撷芳园灵沼闻卿有小诗今俯同其韵赐太师 其三
赵佶（宋代）

锦绣烟霄碧玉山，萦纡静练照晴川。留连不惜厌厌去，雅兴难忘既醉篇。
石头城
李群玉（唐代）

伯业随流水，寒芜上古城。长空横海色，断岸落潮声。

八极悲扶拄，五湖来止倾。东南天子气，扫地入函京。
丙申岁诗
元和举子（唐代）

元和天子丙申年，三十三人同得仙。袍似烂银文似锦，相将白日上青天。
清富楼 其一
华岳（宋代）

楞伽心地有瞿昙，清富名楼足可观。买断江山诗料足，揭开风月画图宽。

都无一点红尘到，便作千双白璧看。我欲鞭驴快幽赏，白鸥盟在不忧寒。
句
吴沆（宋代）

木落青无影，荷枯澹有香。
春游即事
林大章（明代）

閒携鸠杖出林皋，几伴同穿鹤氅袍。野兴为耽山水趣，道情犹带酒诗豪。

禅关僧结缘中果，仙路人看洞口桃。邂逅更逢流水客，弦声松下泻春涛。
楼前
王建（唐代）

天宝年前勤政楼，每年三日作千秋。
飞龙老马曾教舞，闻著音声总举头。
戊申西洛中秋对月
韩琦（宋代）

海东推出水晶毬，碧抹晴空暝霭收。素景独宜惟上节，清光无敌是中秋。

家为梵室黄金界，人在天宫白玉楼。当此客途衰病者，敢于诗酒擅风流。
陶骥子骏佚老堂二首
苏轼（宋代）

我从庐山来，目送孤飞云。
路逢陆道士，知是千岁人。
试问当时友，虎溪已埃尘。
似闻佚老堂，知是几世孙。
能为五字诗，仍戴漉酒巾。
人呼小靖节，自号葛天民。
咏南山诸胜 照阁
杨杰（宋代）

幽人无适莫，乘兴登高阁。夜月锁云林，春花绣岩壑。
冬夜示敏巢（时在东都宅）
白居易（唐代）

炉火欲销灯欲尽，夜长相对百忧生。

他时诸处重相见，莫忘今宵灯下情。
行县福清憩庐山院竹轩用壁间韵
李正民（宋代）

伏雨阑风倦暑途，傍檐疏竹暂清虚。蓝田颇畏赵卿日，裹饭频经乾竺居。

过岭黄云收䆉稏，隔溪烟瞑点舂锄。山川信美怀吾土，何必临川更羡鱼。
重阳日醉中戏集子美句遣兴·其一
李纲（宋代）

青山落日江湖白，飘零已是沧浪客。
老去悲秋强自宽，青蕊重阳不堪摘。
东流江水西飞燕，传语风光共流转。
急觞为缓忧心捣，休语艰难尚酣战。
圣朝尚飞战斗尘，何用浮名绊此身。
时复看云泪横臆，晚来幽独恐伤神。
春集东园赋得叶字
王举正（宋代）

芳辰聊命驾，郊野赏心惬。
亭幽路郁纡，树密花重叠。
暂纾朝绂劳，喜与朋簪接。
谈尘逗松枝，宴赏澄竹叶。
含和寄箫散，选胜穷登蹑。
行乐且踌躇，此游非日涉。
太白岭
王安石（宋代）

太白巃嵷东南驰，众岭环合青纷披。
烟云厚薄皆可爱，树石疏密自相宜。
阳春已归鸟语乐，溪水不动鱼行迟。
生民何由得处所，与兹鱼鸟相谐熙。
溪西竹屋卷为陈千户赋
程敏政（明代）

看竹何时径出城，溪西亭上濯尘缨。青山入座真成画，白鸟迎人似结盟。

风外懒便纱帽侧，雨前凉爱葛衣轻。颇闻地主能延客，饮力何如阮步兵。
自遣
罗隐（唐代）

得即高歌失即休，多愁多恨亦悠悠。
今朝有酒今朝醉，明日愁来明日愁。
蔓菁花诗
张嵲（宋代）

游丝百尺如堪挽，小虫群飞欣日暖。
蒿莱满地不见春，唯有蔓菁迷病眼。
无复陵陂间碎金，青苔漫想玄都观。
今朝幸值天无风，飞来雌蝶畏雄蜂。
村中女儿将插鬓，不信河阳万树红。
幽人惜春春已远，把酒属君君自遣，
蔓菁开花犹烂熳。君不见西园桃李能几时，
此辈天教擅春晚。
郊行即事
王兆升（清代）

疮痍才息后，鹰眼未全考。箸为军糈借，心因民瘼忉。

催科良愧拙，抚字敢矜劳。珍重斯民意，输租谢尔曹。
送朱元晦
韩元吉（宋代）

前年恨君不肯肯，今年惜君不肯住。
朝廷多事四十年，愚智由肯各千虑。
君肯正值求言日，三策直前真谏疏。
诋诃百事推圣学，请复国雠施一怒。
天高听远语不酬，袖手翩然寻故步。
我知君是谏诤才，主上聪明得无悮。
一纸底用教鹖冠，百战应当启戎辂。
江山千里正风雪，岁月峥嵘倏将暮。
有田可耕屋盖头，君计未疏吾亦去。
君归为谢武夷君，白马摇鞭定何处。
送陶给事之福建佥事
王绂（明代）

绣衣荣作外台臣，送别都门远入闽。天上才承持斧诏，道傍随有避骢人。

公庭草绿榕阴午，驿路花香荔子春。况是皇华旧游地，困穷应达枉应伸。
赋风
宋庠（宋代）

噫气含朝籁，离星动夕躔。
威灵随汉筑，煦妪上虞弦。
清拂兰台客，徐飘郑圃仙。
来应凭虎啸，去不待蛇怜。
塞外凄天马，林端饱露蝉。
入松和韵古，转蕙逐光妍。
黄落汾睢地，悲歌易水天。
如何箕颍上，独取一飘捐。
司徒侍中宋宣献公挽词五首 其二
蔡襄（宋代）

申命增华衮，遗忠动紫宸。世风存令子，暮哭有慈亲。

复辟前言在，论兵密疏陈。如何年不永，无路问苍旻。
初夏闲居
陆游（宋代）

城上朱旗夏令初，溪头绿水蘸菰蒲。
花贪结子无遗萼，燕接飞虫正哺雏。
箫鼓赛蚕人尽醉，陂塘移稻客相呼。
长女青盖金羁马，也有农家此乐无？
西斋诗
杨维桢（元代）

物生于东，城于西兮。
有信有屈，物不齐兮。
彼向而笑，嗔为迷兮。
惟古有道，物不群兮。
大东之西，孰我宾兮？我所思兮，西方之美人兮。
皇帝阁春帖子
赵湘（宋代）

昼漏新添刻，春寒早放班。
恩随宽大诏，一日遍人间。
教池回（竞渡）
史浩（宋代）

云淡天低，疏雨乍霁，桃溪嫩绿蒙茸。珠帘映画毂，金勒耀花骢。绕湖上、罗衣隘香风。擘波双引蛟龙。寻奇处，高标锦段，各骋英雄。

缥缈初登彩舫，箫鼓沸，群仙玉佩丁东。夕阳中、拚一饮千钟。看看见、璧月穿林杪，十洲三岛舂容。醉归去，双旌摇曳，夹路金笼。
一萼红（寄弁阳翁）
李彭老（宋代）

过蔷薇。正风暄云淡，春去未多时。古岸停桡，单衣试酒，满眼芳草斜晖。故人老、经年赋别，灯晕里、相对夜何其。泛剡清愁，买花芳事，一卷新诗。流水孤帆渐远，想家山猿鹤，喜见重归。北阜寻幽，青津问钓，多情杨柳依依。最难忘、吟边旧雨，数菖蒲、花老是来期。几夕相思梦蝶，飞绕苹溪。
丹阳语
佚名（唐代）

待钱来，待钱来。
题象守坐啸堂
孙觌（宋代）

治国如烹鲜，驭民如牧羊。薰狐芦自焚，投鼠器必伤。

曹侯百世芦，狱市寄全齐。天下本无事，庸人勿扰之。

危机蹈潜弩，恶吏冠虓虎。飞走岂不高，摇足堕网罟。

使君古太邱，妙割无全牛。班春千骑晓，长啸万壑秋。

棠阴日转午，风檐翠交舞。问道舍盖公，诵诗选何武。

渭水占熊罴，万里笞羌夷。试磨南山石，更草中兴碑。
舟中咏落景余清晖轻桡弄溪渚之句盖孟浩然耶
陆游（宋代）

独鹤还故乡，岿然但城郭，出门无与游，所至苦寂寞。
裹饭事幽讨，此计殊不恶。
薄暮宿渔家，苍烟带墟落。
池上双鸟
薛涛（唐代）

双栖绿池上，朝暮共飞还。
更忙将趋日，同心莲叶间。
更深亭
释元肇（宋代）

幽趣上林梢，添高一把茅。乾坤常在定，日月自相交。

云怕人知处，门开僧不敲。丛台歌舞散，空有燕来巢。
郑顾道惠腊梅二首
王洋（宋代）

长垂月帔别天阶，翦作金钟应律灰。
世上语言无入处，好从天上觅诗来。
绍兴十三年发皇后册宝十三首
佚名（隋代）

素月澄辉，众星灰列。
炳为天文，各和攸别。
椒房既正，阴教斯设。
平雎麟趾，应如乡捷。
关山五首
孔武仲（宋代）

北地樵苏寸草空，不如烧炭此山中。
良材合抱随斤斧，岂顾区区栎与枫。
感怀 其三
厉志（清代）

数枝疏索晚风低，谁道垂杨绿乍齐？来抱一蝉吟不断，去飞双乍路犹迷。

閒情偶递关山曲，巨浪遥翻海岱西。天上拟将银汉水，下为秋雨洗虹霓。
庾岭旧传有梅往往诗人借此为江南春信予到此
张九成（宋代）

诗人常说岭头梅，往往春风自此来。
我到岭头都不见，空将春梦又空回。
西湖曲
朱敦儒（宋代）

今冬寒早风光好。休怪搀先欹絮帽。蟹肥一个可称斤，酒美三杯真合道。

年年闲梦垂垂了。且喜风松吹不倒。平分两月是新春，却共梅花依旧笑。
喜迁莺（寿薛枢密）
程必（宋代）

去年玉燕，记曾期今岁，瑶光入度。今日都人，从头屈指，尽是黑头公辅。争道一朝语合，谁信千龄际遇。更积雨。晓来晴，洗出＿璃秋宇。

笑语。知何许。旆卷青霓，来自钧天所。道骨仙风，安排顿著，须是人间紫府。要识云台高绝，更有凤池深处。从今数。看千秋万岁，永承明主。
春日
苏轼（宋代）

鸣鸠乳燕寂无声，日射西窗泼眼明。
午醉醒来无一事，只将春睡赏春晴。
玉轸
梁以壮（明代）

玉轸还堪用，冰弦讵易弹。疾徐吾自主，清浊汝为官。

五岳空濛气，孤窗静昼寒。古音犹蕴蓄，不道转移难。
南康与曾子宣内翰
释道潜（宋代）

旗亭方喜会高标，杞国天崩促去桡。星渚风花朝冉冉，神林雨脚暮萧萧。

飞流溅沫江翻怒，拆岸颓沙蜃倚骄。遥想英雄济川手，壮怀宁复畏倾摇。
浮屠二首 其二
许景衡（宋代）

成象有至行，既冠逃浮图。与游何其多，一一士大夫。

毛发不及何�，破衲常如如。轩槛已陈迹，来者犹嗟吁。
剡溪舟中有感
王十朋（宋代）

又作游吴客，重登入越船。西风桑叶岸，细雨菊花天。

旅思秋偏恶，乡心夜不眠。钱塘江上月，行见十分圆。
次韵观月
陈师道（宋代）

风云随落日，河汉欲回天。
隔巷如千里，还家已再圆。
帘疏分细细，江净共娟娟。
他日吾何适，听诗说去年。
白酒两瓶送崔侍御
徐夤（唐代）

雪化霜融好泼醅，满壶冰冻向春开。求从白石洞中得，

携向百花岩畔来。几夕露珠寒贝齿，一泓银水冷琼杯。

湖边送与崔夫子，谁见嵇山尽日颓。
清平乐
毛滂（宋代）

镂烟翦雾。革甲E973无层数。苜蓿青深烦雪兔。引到祥华数处。

仙人手翳朝阳。清都绛阙相将。来覆东封翠辇，好遮化日舒长。
归梦
释文珦（宋代）

几岁远辞家，劳生讵有涯。
客居终不稳，诗鬓独先华。
扫叶江风厉，侵床山月斜。
念归归未得，清梦入烟霞。
登戏马台作
储光羲（唐代）

君不见宋公仗钺诛燕后，英雄踊跃争趋走。

小会衣冠吕梁壑，大征甲卒碻磝口。天门神武树元勋，

九日茱萸飨六军。泛泛楼船游极浦，摇摇歌吹动浮云。

居人满目市朝变，霸业犹存齐楚甸。泗水南流桐柏川，

沂山北走琅琊县。沧海沉沉晨雾开，彭城烈烈秋风来。

少年自古未得意，日暮萧条登古台。
竹
李龏（金朝）

锦箨飘零粉节深，万竿如束翠沉沉。子猷殁后知音少，忍剪凌云一寸心。
寄谢高先辈见寄二首
齐己（唐代）

穿凿堪伤骨，风骚久痛心。永言无绝唱，忽此惠希音。

杨柳江湖晚，芙蓉岛屿深。何因会仙手，临水一披襟。

诗在混茫前，难搜到极玄。有时还积思，度岁未终篇。

片月双松际，高楼阔水边。前贤多此得，风味若为传。
步崇真道院望兴济废城
许楚（明代）

津亭失旧岸，帆暮客心悲。停桡逐萧散，行行趋荻湄。

坰旷杳无际，古院临黄陂。蹇裳拭危碣，文珉惊须眉。

鼎建自孝庙，慈宫馨祝釐。金碧零瓦砾，钟鼓犹威仪。

左掖连故城，民去官师移。戍楼啸饥鼠，郊坛屯暮鸱。

离离数残堞，落日横深泥。出郭遘村叟，讯知此孑遗。

廿载惨兵革，饥馑频因之。百里绝鸡犬，桑麻何所施。

迩复苦征役，昏旦艰一炊。将欲弃茅屋，安望升平时。

余闻村叟言，涕泫不自持。长揖慰村叟，试待陈□□。

归报江南客，慎作江南词。
宫词
王珪（宋代）

内库新函进御茶，龙团春足建溪芽。
黄封各各题名姓，赐入东西两府家。
读煦斋先生卜魁集 其二
齐学裘（清代）

果使身能逸，为欢岂有涯。僧煨宰相芋，僮种故侯瓜。

勋业看儿辈，恬熙视帝家。著书多岁月，日日醉流霞。
吕居仁力疾作诗送行次其韵
曾几（宋代）

雪屋风窗逼岁穷，一杯情话与谁同。
向人寡偶无如我，抵老相知独有公。
文字欲求千古事，簿书还费二年功。
新诗已佩临分语，况复哦诗是病中。
句
何颉之（宋代）

晓风熏麝馥，秋露染鹅黄。
遗履轩
蔡元厉（宋代）

仙客相从往玉都，轩前惟见老松枯。
春来试问梁间燕，还是当时旧履无。
工侍国史李丈奉御香祷雪上竺前一夕雪瑞已应
程公许（宋代）

闻道孤山未有梅，春郊早已艳玫瑰。
何当结伴林家去，共撷香英酎一醚。
雪夜书怀
李彭（宋代）

夜烹伏雌歌偪侧，泰山其颓吾道阨。天边奎壁殒苏公，诸君往往濒蛮貊。

帝遣仙儒玉局翁，涕下悲吟夜萧索。冰姿玉立似平生，化作人间截肪白。

黄屋久悟金縢书，豫行温诏归迁客。峤南华发老先生，解羁来卜愚溪宅。

枉遭越犬吠苍皇，莫吟冰柱要呵责。重瞳虽复达四聪，尚恐乘轩多令色。

短檠花重寒不眼，南望犹嗟万山隔。
赠渔者
薛嵎（宋代）

几度看山愧白鸥，身名心事两悠悠。
如何醉醒寒江上，风卷芦花雪满头。
和吴御史汴渠
王安石（宋代）

郑国欲弊秦，渠成秦富强。
本始意已陋，末流功更长。
维汴亦如此，浚源在淫荒。
归作万世利，谁能弛其防。
夷门筑天都，横带国之阳。
漕引天下半，岂云独荆扬。
货入空外府，租输陈太仓。
东南一百年，寡老无残粻。
自宜富京师，乃亦窘盖藏。
征求过夙昔，机巧到莛芒。
御史闵其然，志欲穷舟航。
此言信有激，此水存何伤。
救世讵无术，习传自先王。
念非老经纶，岂易识其方。
我懒不足数，君材仍自强。
他日听施设，无乃弃篇章。
旅秋 其三
黎景义（明代）

乡书无雁到家迟，世难还家未有期。

树影悠悠花悄悄，愁云漠漠草离离。浮生已悟庄周梦，摇落深知宋玉悲。

想得故园今夜月，不堪愁望更相思。
饮客
陈造（宋代）

暑气凭秋已自消，可能枯策伴良宵。
试开玉友招诗客，共吸金良对舞腰。
人近笙歌堪耐老，天非风月定无聊。
簿书正使无闲暇，卜夜时须慰寂寥。
【越调】黄蔷薇过庆元贞
顾德润（元代）

御水流红叶
步秋香径晚，怨翠阁衾寒。笑把霜枫叶拣，写罢衷情兴懒。
几年月冷倚阑干，半生花落盼天颜，九重云锁隔巫山。休看作等闲，好去到人间。
又
止观光上国，近守御宫闱。霜染丹枫散绮，叶坠金沟泛水。
凤城春色醉玻璃，龙香墨迹璨珠玑，鸾交天配选簪笄。宫妃直恁痴，题怨寄他准。
咏郴署堂前双古松
邓云霄（明代）

偃盖回风生夕澜，散衙萧瑟独凭栏。雪封千尺龙鳞老，月挂三更鹤梦寒。

香粉霏微调美酝，瑞烟浮动近仙坛。君看气岸高如许，肯向山头羡射干。
社后即事
薛季宣（宋代）

东君识归意，社雨零斋沐。柳眼向人青，草芽随地绿。

体轻来燕疾，声合鸣蛙矗。桃李静无言，艳丽惊郎目。
题赵学士色竹图
刘基（明代）

竹性本孤直，磬折良可怜。由来刚介有摧挫，岁寒然后知真坚。

虚堂无人清气会，日满高林风影碎。漆园胡堞去茫茫，今落潇湘苍玉佩。

我思美人淇水隈，路永莫致增悲怀。雪霜纷糅嘉实晚，不知凤凰来不来。
幽居
陆游（宋代）

横草无功负主恩，一生强半卧衡门。
蠹书身世元无憾，伏枥光衡不更论。
春雨负薪兰渚市，秋风采药石帆村。
更思旋籴场中麦，暖热尘埃老瓦盆。
有感
牟融（唐代）

盛世嗟沈伏，中情怏未舒。途穷悲阮籍，病久忆相如。

无客空尘榻，闲门闭草庐。不胜岑绝处，高卧半床书。
李万州挽诗
项安世（宋代）

令子裒遗事，而翁亦大奇。
治安真有策，经济遂无时。
黄壤人间恨，斯文我辈推。
生傅汉中什，死著十哀诗。
满江红
赵希蓬（宋代）

七叶蓂开，正祈巧、穿针时节。织女不骖王母驾，谪生名阅。鹤算七旬书宝箓，鹊桥千丈飞银阙。更玳筵、银烛照红妆，神仙列。

歌宛转，莺调舌。番舞袖，风回雪。对寿觞频劝，寿星明洁。今日汉宫千岁药，明年唐殿长生月。问班衣、戏彩是何人，蓝袍客。
应吴伯秀县尉
陈著（宋代）

四明万丈崖，佳气蒸氤氲。融结固有在，特起谁如君。

丹霄舞飞固，青春蔼奇芬。目下开五色，剩把天香分。

飘飖忽自得，盘薄蓬海滨。无复出岫想，傲睨黄埃尘。

秋台挟明月，驱驰下东鄞。谈言邑庠旧，教事非易新。

诗书堕寂寞，衿佩苟朝曛。欲借肤寸阴，化为无边春。

胡为乎水雷，珍重经纶屯。何当自山川，流动志气神。

扇之月旦评，推以天风轮。终然难卷藏，快睹本色真。

词章要织组，手有锦绣纹。道义在培植，身为枝叶根。

须知大造化，不问官卑尊。因思杜先生，如古王河汾。

宙宇非不宽，乡里乃急亲。贤躅渐寥邈，凛凛哉斯文。

吾为石云贺，亦以勉石云。
真像沈提点求赞
释道济（宋代）

远看不是，近年不像，
费尽许多工夫，画出这般模样。
眉如扫箒，工张大口。
不会非言，只会吃酒。
看看白头，常常赤脚。
有色无心，有染无著。
醉眠不管江海淑，浑身蓝缕害风魔。
桃花柳叶无心峦，月白风清笑与歌。
倒骑驴子归天岭，钓月耕云自琢磨。
纪梦
马廷鸾（宋代）

白日青天一钜儒，清宵入梦忽蘧蘧。
觉来猛省戊申疏，曾说中原乱易除。
入白水怀士特温其
刘子翚（宋代）

晓山随意开，夏气含露澄。
扶筇过巇嶮，飞仙亦凌兢。
松涛净可漱，岚烟起如蒸。
巨崿转鼎鼎，危塍上层层。
悠然瞻眺地，仿佛记昔曾。
是乡虽穷深，泥泥秀色凝。
高扉静相对，招邀足嘉朋。
宴度覆大斗，吟窗烨烨灯。
於今安在哉，骨冷唤不应。
轩轩鸾凤游，惊飙失飞腾。
岂伊黄壤恨，兴言鲠烦膺。
含章不震辉，憔悴非所应。
虽微三字显，要许二豪称。
余衰怠好修，故态了不惩。
倏尔念离索，终焉愧环能。
噫嘻长风来，踌蹰素蟾升。
及时痛自策，迅彩不可凭。
送杨巨川游边
林尚仁（宋代）

此行不必话离愁，且举匏樽醉几筹。
天下岂无山可买，男儿当与国分忧。
剑辞星匣边风凛，船驾云帆海月流。
莫道读书无用处，读书方有用兵谋。
挽竹斋
真德秀（宋代）

无奈斯文坠不兴，茕茕吾党又凋零。
白云寒锁洪崖顶，一度翘瞻一怆情。
挽程伯禹
王洋（宋代）

待问盈朝日，群生解褐初。
太常方秦第，儒馆下除书。
出入劳忠荩，襟怀自卷舒。
如何夺公早，不得待悬车。
鸡
梅尧臣（宋代）

昂然大雄鸡，高冠紫沉羽。
星占太史局，树栖丞相府。
知时不失晦，得食曾呼伍。
幸无终夜鸣，须防人起舞。
夺锦标
白朴（元代）

孤影长嗟，凭高眺远，落日新亭西北。幸有山河在眼，风景留人，楚囚何泣。

尽纷争蜗角，算都输、林泉闲适。淡悠悠、流水行云，任我平生踪迹。

谁念江州司马，沦落天涯，青衫未免沾湿。梦里封龙旧隐，经卷琴囊，酒樽诗笔。

对中天凉月，且高歌、徘徊今夕。陇头人、应也相思，万里梅花消息。
神人畅
佚名（魏晋）

清庙穆兮承予宗。百僚肃兮于寝堂。醊祷进福求年丰。有𩐿在坐敕予为𡨂在玄中。

钦哉昊天德不隆。承命任禹写中宫。
和陶移居二首
苏轼（宋代）

昔我初来时，水东有幽宅。
晨与鸦鹊朝，暮与牛羊夕。
谁令迁近市，日有造请役。
歌呼杂闾巷，鼓角鸣枕席。
出门无所诣，乐事非宿昔。
病瘦独弥年，束薪与谁析。
水仙花 其一
韩淲（宋代）

清浸数枝香动人，待吟诗句与花新。洞庭风度湘灵瑟，月冷波寒谁写真。
烧丹道人
沈周（明代）

真不能全道强名，东铅西汞诧煎烹。痴人梦被黄金惑，浮世忙煎白日生。

敝屦市廛双草健，破冠尘土一瓜横。欺心玩弄神仙术，欺到死时心始平。
混沌未分天地乱
吴承恩（明代）

混沌未分天地乱，茫茫渺渺无人见。
自从盘古破鸿蒙，开辟从人清浊辨。
覆载群生仰至仁，发明万物接为善。
欲知造化会元功，须看《西游释厄传》。
书斋谩兴
李坚（贞夫）（明代）

静掩重门昼不开，閒斋便是小蓬莱。有时佳客相经过，不许俗人轻到来。

一卷羲经销日永，数联诗句咏悠哉。此情独有知心会，寄谢傍人莫浪猜。
调笑令 四首 其二
俞樾（清代）

微雨。微雨。小庭乍消残暑。扁舟去采芙蕖。收得荷盘露珠。珠露。

珠露。滴入莲心便苦。
和蒲泰亨四首
黄庭坚（宋代）

我已人间无所用，鬓飘霜雪眼生花。
东坡兄弟来虽晚，折箭堪除蚀月蛙。
偈颂一百三十三首 其六十
释居简（宋代）

金猊铁脊铁腰顽，逐队随群屈节难。要打衲僧门下过，避些炎热耐些寒。
山居诗
释延寿（宋代）

负气争权事可悲，金貂绣轂尽何之，
唯闻野棘盘荒冢，只见空陵叠坏碑。
灯暗竹堂行道夜。烟昏石窟坐禅时。
怡然自得真栖处，何用经营别路岐。
题王文公祠
高孝璹（宋代）

虚名自看数椽庐，流毒於今几卷书。
拟代周颙报山鬼，移文逋客请先渠。
咏文笔山
高梦月（宋代）

西山翠欲滴，奇峰露嵂兀。倚天挺巨手，欲写风和月。
拟庾子山咏画屏风诗 其二十二
张鹤龄（清代）

黄图风日美，丽瞩满芳菲。朱郭羽觞集，金张绣毂飞。

游丝香惹鞚，蝶粉湿黏衣。野草独无数，王孙殊未归。
题汪季路所藏李伯时飞骑斫鬃射杨枝及绣毬图二首 其二
杨万里（宋代）

君王将幸宝津园，刷洗天驹尚未乾。禁地何缘有阑入，考官应奉得来看。
舟中
戴复古（宋代）

檥棹河梁畔，推篷得句新。
云为山态度，水借月精神。
密树藏飞翮，平波见跃鳞。
饥年村落底，也有醉归人。
经贾岛旧居
齐己（唐代）

先生居处所，野烧几为灰。若有吟魂在，应随夜魄回。

地宁销志气，天忍罪清才。古木霜风晚，江禽共宿来。
禅老阁
沈辽（宋代）

少年尚渊默，偃仰事诗书。端然忘缊藉，乃欲寻荣途。

一辱未知补，三献何其愚。深中雅有趣，宁终浑泥涂。

用物必伤已，誓将老江湖。在人既少与，于此固何诛。

赏心不期侈，澹泊自有馀。傥逢安石辈，知余为善谟。
送履常中州买渔艇归半溪二三友放溜来迎
韩淲（宋代）

送客中州外，乘流只自看。日斜孤棹晚，月上一溪寒。

离合原非易，行藏似不难。归来理幽伴，莫负酒杯宽。
马琬溪山深秀小幅
弘历（清代）

镜水屏山小阁虚，平陈棐几意如如。有人借问还应愧，未读廿年以内书。
李徵君虚斋九十初度四章章八句
戴亨（清代）

鹤鸣于天，鱼跃于藻。有美一人，冰雪在抱。缟衣茹藘，于尘之表。

我欲觏之，蒹葭缥缈。

南山在宇，源泉在户。税驾东郊，遵彼畎亩。课我农人，欣觇禾黍。

非力不食，安兹乐土。

衡门之下，有书有琴。爰居爰处，载鼓载吟。天地其庐，万类其襟。

山高出云，庶几遐心。

优游泉石，九十其年。云诡波谲，变历万千。唯兹高蹈，德音不迁。

既寿且康，以笃后贤。
句
贾似道（宋代）

浦浦风来趁藕花。
和马公弼雪
杨万里（宋代）

洒竹穿梅湖更山，客间得此未嫌寒。髯疏也被轻轻点，齿冷犹禁细细餐。

晴了还成三日冻，销馀留得半庭看。凭谁说似王郎妇，盐絮吟来总未安。
小反岭
于石（宋代）

泉本至清谁曰盗，溪虽可染却名愚。
一夫作难随倾覆，千古青山独受污。
和谹父携家南坡期以招客
王洋（宋代）

日日寻春春未休，高情可是惬风流。
诗如濯锦江波色，身在浣花流水头。
行想袿裳分襞积，晚因鱼鸟得迟留。
草堂费尽无人寄，怅望前溪独自愁。
送僧无惑归鄱阳
王安石（宋代）

晚扶衰惫寄人间，应接纷纷只强颜。
挂席每谙东汇水，采芝多梦旧游山。
故人独往今为乐，何日相随我亦闲。
归见江东诸父老，为言飞鸟会知还。
送张缗子望太常簿
晁补之（宋代）

张侯于我丈人行，十年江湖心乡往。
平生独立白雪曲，少时妙誉青云上。
胡为四十尚飘蓬，逢衣骑马邺城中。
将军宝帐簪履肃，开府画筵箫鼓雄。
况复儒宫饱闲暇，堂有丛书竹萧洒。
论文不厌夜经过，起看北斗插黄河。
相逢安得怨寂莫，仲宣楼头良可乐。
何当奇计出番禺，未应长檄开邛筰。
太常句稽亦不冗，少卿淑问清时重。
俎豆之事则尝闻，男儿读书业有用。
归去天边道路长，东风春草满池塘。
美人不来时晼晚，谁与玩此林间芳。
画生李维写予像今已十年对鉴观之因题其侧
蔡襄（宋代）

清眸绿发十年前，朴野风神不易传。
今日青铜莫相照，白髭垂颔面双颧。
上张廉访三首
熊禾（元代）

荒山十室九无人，行道三年两调兵。
闻得老贪今授首，老夫买犊要春耕。
九日龙沙作，寄刘大昚虚
孟浩然（唐代）

龙沙豫章北，九日挂帆过。风俗因时见，湖山发兴多。

客中谁送酒，棹里自成歌。歌竟乘流去，滔滔任夕波。
寄方叔游法轮寺三首
姜特立（宋代）

一别三四日，已怀千万情。
醒心亭下水，先作夜吟声。
晚投大云峰二首
李弥逊（宋代）

山根篱落枕溪流，岸竹欹斜击小舟。
一段黄云杭稻熟，牧儿腰笛倒骑牛。
登正法宫塔
喻汝砺（宋代）

疏雨洗空阔，高标插青冥。携筇一来登，长啸谢所撄。

清香翔远江，丹气舒翠岷。雪岭浮夏白，澥云亦远青。

孤花袅危芳，初篁罗新荣。手容五十里，飒沓为我陈。

陵坻漭变迁，物状几屈信。念往思自远，感来意弥臻。

伤哉千里心，嗟尔百代人。胡为轸其德，戚戚劳所营。

吾请以此辞，归来岩下耕。
初秋梦故山觉而有作
陆游（宋代）

陂水白茫茫，草烟湿霏霏。
牧童一声笛，落日无余晖。
遥山已渐一，村巷亚竹扉。
老翁延我入，苦谢柿栗微。
幸逢岁有秋，一醉君勿违。
念此动中怀，命驾吾将归。
恋情深 其一
毛文锡（五代）

滴滴铜壶寒漏咽，醉红楼月。宴馀香殿会鸳衾，荡春心。

真珠帘馀晓光侵，莺语隔琼林。宝帐欲开慵起，恋情深。
题三友轩汤直学求赋三首 其三
成廷圭（元代）

古梅如古士，岁晚托同襟。不作玉堂梦，山林深更深。
见懒翁
白玉蟾（宋代）

坡仙何日跨鲸归，公是苏家老白眉。
把剑舞残杯内酒，抚琴弹破笔头词。
桂林种德不知岁，福海流长无尽时。
他年翁若回蓬岛，稳把青毡付阿谁。
朝中措
范成大（宋代）

天容云意写秋光。木叶半青黄。珍重西风祛暑，轻衫早怯新凉。

故人情分，留连病客，孤负清觞。陌上千愁易散，尊前一笑难忘。
赋得残月似新月
袁宗道（明代）

一钩曾挂暮霞里，半玦还悬晓雾中。醉起忽迷钟早晚，山行误雾峰西东。

从他乌历支干换，且喜蛾眉首尾同。安得人生也似月，苍颇皓首又如童。
次韵赵公直题米元晖画轴
韩元吉（宋代）

竹炉听雪坐蒲团，长笑诗人不耐寒。
未办貂裘走南陌，肯来高处一凭栏。
次韵谢公定王世弼赠答二绝句
黄庭坚（宋代）

酒因咀嚼还知味，诗就呻吟不要工。
王谢风流看二妙，病夫直欲卧墙东。
赋得吴王送女潮歌，送李判官之河中府
皎然（唐代）

见说吴王送女时，行宫直到荆溪口。溪上千年送女潮，

为感吴王至今有。乃知昔人由志诚，流水无情翻有情。

平波忽起二三尺，此上疑与神仙宅。今人犹望荆之湄，

长令望者增所思。吴王已殁女不返，潮水无情那有期。

溪草何草号帝女，溪竹何竹号湘妃。灵涛旦暮自堪伤，

的烁婵娟又争发。客归千里自兹始，览古高歌感行子。

不知别后相见期，君意何如此潮水。
过鲍溶宅有感
杜牧（唐代）

寥落故人宅，重来身已亡。古苔残墨沼，深竹旧书堂。

秋色池馆静，雨声云木凉。无因展交道，日暮倍心伤。
偈颂二十二首
释妙伦（宋代）

庭前黄叶坠，岭上白云屯。
风味无多子，何人共我论。
会饶伯舆徐子荐徐立大三高士一首
赵汝腾（宋代）

英英奇节东州彦，凛凛清风南浦豪。
更有余干饶有道，建安堂上聚三高。
烟雨楼夜坐
楼钥（宋代）

暮霭横空黯未收，晚来凉动满怀秋。
澹云影里千山月，残角声中百尺楼。
参坐共为文字饮，高谈不见古念愁。
夜阑半醉意方适，径欲乘风汗漫游。
金缕曲·姜西溟言别赋此赠之
纳兰性德（清代）

谁复留君住。叹人生、几翻离合，便成迟暮。最忆西窗同剪烛，却话家山夜雨。不道只、暂时相聚。衮衮长江萧萧木，送遥天、白雁哀鸣去。黄叶下，秋如许。
曰归因甚添愁绪。料强似、冷烟寒月，栖迟梵宇。一事伤心君落魄，两鬓飘萧未遇。有解忆、长安儿女。裘敝入门空太息，信古来、才命真相负。身世恨，共谁语？
种兰有感示儿
方仁渊（清代）

爱种幽兰手自栽，融泥灌水费心裁。隔年蓓蕾今年放，五日精神十日哀。

天意无心任开落，人功有力在浇培。世间万事皆如是，为语儿曹仔细推。
次韵许遵
苏轼（宋代）

蒜山渡口挽归艎，朱雀桥边看道装。
供帐已应烦百两，击鲜毋久溷诸郎。
问禅时到长干寺，载酒闲过绿野堂。
此味只忧儿辈觉，逢人休道北窗凉。
秋浦楼义训
赵溍（宋代）

人生五马贵，岂直荣其身。千里民社寄，委任至不轻。

西风塞枣红，边备最为急。军政无他长，事事须责实。

公足以服众，谦足以来贤。善政培根本，宽民乃其先。

人生皆有性，感动须诚悫。当知愚而神，勿以术笼络。

夫人当壮岁，血气未易平。喜怒不可从，反而求诸心。

赏罚国之权，毋以逞私欲。断者不可续，黥者亲族辱。

忠孝关大节，清白守家传。汝看简册载，不以名利言。

吾年七十馀，自觉犹矍铄。勉力报君恩，步步踏实着。
谢杜医士为叶百户赠
胡奎（元代）

浣花老翁好孙子，家住盐官忠义里。幼读神农黄帝书，青年卖药居城市。

今夏括苍叶守中，卧病兼旬不能起。更医至再复至三，孰辨阴阳明表里。

城中杜子有家学，分得桑君上池水。捷如壮士当敌场，百步穿杨誇一矢。

昔也父母及诸弟，仓皇惊怕走折趾。今也怡然北堂下，笑舞莱衣具甘旨。

五月归从白玉京，琼玖安能酬木李。触热敲门求我歌，好雨洗秋凉入髓。

勖哉杜子须努力，积土为山自今始。而翁天外如有闻，化鹤归来心亦喜。
望江南
戴复古（宋代）

石屏老，悔知住山林。注定一生知有命，老来万事付无心。巧语知如喑。

贫亦乐，莫负好光阴。但愿有头生白发，何忧无地觅黄金。遇酒且须斟。
送五弟得替赴阙
赵抃（宋代）

三载神泉绩大成，交章使者荐能名。朝廷方且求人切，未可图閒学老兄。
小醉
方岳（宋代）

日淡风恬独倚筇，一池草色自溶深。
我犹未醉春先醉，政不关渠琥珀浓。
郑侍郎
司马光（宋代）

云梦气回复，比肩生隽豪。司农家学富，廷尉里门高。

骐骥昔千里，凤凰今一毛。即邱馀庆在，终应吕虔刀。
和苏养直见贻二首
曹勋（宋代）

投闲久去大明宫，钟鼎山林兴已同。
但得眠云仍钓水，不妨抹已与批风。
颇能植杖闲为圃，尚欲临文学送穷。
烦子远来忘趼足，问言今作白头翁。
食石鳞
李处权（宋代）

异时柳柳州，谪居食虾蟆。
人情尚随俗，此道谁疵瑕。
穷工见文字，制作排淫哇。
作诗报昌黎，想当剧雄夸。
集中此篇亡，恨不穷天葩。
人生一饱止，何事须鱼虾。
我乡实西北，柯山偶藏家。
土人重石鳞，充馔蔑有加。
商论及品次，众口时纷拏。
朝来有分甘，珍味到齿牙。
笼粒坐剥雪，壶浆荐流霞。
此物亦易致，我饥其有涯。
儿童还可笑，远岸去攜叉。
访梅
徐玑（宋代）

访梅行近郊，寒气初淅沥。
欲开未开得，三点两点白。
清枝何萧疏，幽香况岑寂。
颇知天姿殊，绝似人有德。
逢君天一访，欢然旧相识。
汴州船行赋岸傍所见
沈亚之（唐代）

古木晓苍苍，秋林拂岸香。露珠虫网细，金缕兔丝长。

秋浪时回沫，惊鳞乍触航。蓬烟拈绿线，棘实缀红囊。

乱穗摇鼯尾，出根挂凤肠。聊持一濯足，谁道比沧浪。
满庭芳 寿曾劲节
程文海（元代）

天地为炉，ㄙ冈欲烬，此君兴味何长。深林苍雪，特地作清凉。甲刃＊＊阵里，翠旌纛、佩玉鸣?。须知道，生来有节，晚岁更昂藏。诗人闲品藻，卫公九十，淇水徜徉。任风花高下，蝶乱蜂狂。有客长途苦＊，贪美荫、欲买陂塘。推门去，何妨枕藉，三万六千场。
句
谌祜（宋代）

蜀天过雨浮岚翠，汉地连云小麦黄。
谒金门·春寒薄
刘秉忠（元代）

春寒薄。睡起宿酲生恶。枕上家山都梦却。东风吹月落。留客定山西阁。有酒兴谁同酌。别手临歧曾记握。君心真可托。
和虞沧江梅花四绝句
程公许（宋代）

暖日笼寒意小忺，为君索笑一巡簷。
细挼玉糁浮杯面，犹自诗肠示属厌。
挽王元渤舍人二首 其一
曾几（宋代）

早得文章誉，仍高政事科。珠玑随咳唾，襦裤起讴歌。

老去贫逾甚，归来病更多。善人今已矣，施报果如何。
和郡主簿绝句九绝 其六
邹浩（宋代）

取友能无怍，初终贵一如。陈张遗辙在，试展马迁书。
北园同孔老赋得风字
谢榛（明代）

悠然云在空，此意许谁同。身出勋名外，心归恬澹中。

高楼偏夕照，深竹自凉风。试问今秋兴，还添菊几丛。
句
胡绾（宋代）

楚王台榭荆榛里，屈指江山俎豆中。
重游楚国寺
赵嘏（唐代）

往事飘然去不回，空馀山色在楼台。池塘风暖雁寻去，

松桂寺高人独来。庄叟著书真达者，贾生挥涕信悠哉。

老僧心地闲于水，犹被流年日日催。
杨谨仲教授和徐师川中秋赏月诗邀余次韵
周必大（宋代）

浥露清如洗，明河净不流。
珠圆合浦夜，潮盛浙江秋。
朗咏陈王赋，几成法善游。
广寒非独冷，莫为客毡谋。
迷神引·红板桥头秋光暮
柳永（宋代）

红板桥头秋光暮。淡月映烟方煦。寒溪蘸碧，绕垂杨路。重分飞，携纤手、泪如雨。波急隋堤远，片帆举。倏忽年华改，向期阻。
时觉春残，渐渐飘花絮。好夕良天长孤负。洞房闲掩，小屏空、无心觑。指归云，仙乡杳、在何处。遥夜香衾暖，算谁与。知他深深约，记得否。
题梅正傅学正思原图
朱晞颜（宋代）

江汉可游河可泳，涉卬已入诗人咏。何人绘此思原图，直欲源流接清近。

嗟哉宗法久已湮，服属终缌亲已尽。礼亡世远情益疏，骨肉沦胥相诟病。

吾身而上幸可推，百世犹能系其胤。昔人敦义致所思，岂但拘拘传谱引。

是图命意良有然，一览令人发深省。名门德业世所钦，圭组蝉联互辉映。

都官清节死不渝，祀事孔时官守谨。舒王虽贵魄已沉，卮酒无人酹松影。

我诗浅陋不成章，要与水山相久永。
刘荆山过惟扬再谒贾秋壑
薛嵎（宋代）

扉屨践淮雪，故人师帅欢。
灯前话畴昔，时事又艰难。
陪宴平山晓，寻梅古署寒，
却归访泉石，珍重慰团栾。
送崔峤游潇湘
贾岛（唐代）

功烈尚书孙，琢磨风雅言。渡河山凿处，陟岘汉滩喧。

梦想吟天目，宵同话石门。枫林叶欲下，极浦月清暾。
尽日行桑畴稻陇间用放翁瑞草桥道中诗韵
黄琮（宋代）

曹事方竣偶乘暇，果下生驹稳可跨。出城沟水细生縠，入夏山可浓似画。

甘蕉长叶半舒卷，野蔓生花斗嫣姹。南阡三面栽小桑，时雨一宵茁新柘。

嘉禾去莠工始毕，芳草如茵软可藉。瓜花乍见黄垂檐，豆叶早看碧满架。

村童却趁农事间，牵牛放向绿阴罅。蚕麦有收望秋获，旸雨应时天所借。

有耦好伴桀溺耕，循田可返王丹驾。瓦盆新酒如肯酤，便拟穿林间茅舍。
咏生子安应试新亭二诗
郑猷（宋代）

一簪华发一庄书，尽日新亭适意无。
莫道长安天样远，长安自不厌江湖。
次观表文韵 其一
洪皓（宋代）

求成虐执四三年，一木难支大厦颠。致死存孤思杵臼，恃强轻敌笑苻坚。

国家未免中衰者，日月何妨薄食焉。今日一成终祀夏，艰难启圣赖皇天。
史院晚出
陆游（宋代）

已乞残骸老故丘，误恩重作道山游。
龙津雨过桥如拭，凤阙烟消瓦欲流。
直舍小眠钟报午，归途微冷叶飞秋。
心知伏枥无千里，纵有王良也合休。
登黄山
汪泽民（元代）

屹立四千仞，缘回八百盘。藤萝孤寺合，苔藓一碑残。

风急龙髯断，云深鹤睡寒。兹山可招隐，吾亦挂吾冠。
九月菊下计友人去程
范承烈（清代）

无限思君路，漫漫秋水长。几时归旧隐，今日是重阳。

贫共渔家饮，寒分枫岸霜。橹摇背指处，应念菊花黄。
拟唐人边庭四时怨 其一
姚履敬（清代）

草满龙沙绿满山，故园夜夜望刀镮。汉家雨露无中外，春色遥应度玉关。
韩干四马诗戏赠世京
许及之（宋代）

吾闻北马来西极，骧首蹑云无定姿。俯视双瞳真皎镜，遥怜一骨独权奇。

何年惨澹经营处，此日飞扬奔放时。把玩不须嗟岁晚，会看天厩著金羁。
望江南
佚名（宋代）

左右字，从古不曾闻。未必书生能点墨，安知荫子不能文。尔汝今朝。
除去了，多谢圣明恩。既不可高谈阔论，又不敢藐视同群。但请换头巾。
舟次宁陵
孙觌（宋代）

万舸连樯夜鸣柝，舟师鼻鼾风雷恶。何人勃窣夜深行，微步凌波上船阁。

骎骎舐纸欲窥窗，稍稍开扃见门钥。櫜空甑倒无一锥，暗里不堪供摸索。

吠形时听犬吽呀，戒晓已闻鸡呃喔。人穷智□亦可怜，与汝徒行吾更怍。
广昌访刘广生孝廉
钱澄之（清代）

木落西风客到迟，荒村才过乱离时。几家蓬径初除草，是处柴门新补篱。

杨柳条抽烧后树，芙蓉花发折残枝。琅琅石户经声远，破案焚香诵「楚辞」！
寄昭庆阇黎
沈辽（宋代）

二年客江汉，不知春与秋。东来望吴越，历记昔时游。

萧山江水西，万屋白云迷。地势既洒落，家家临水堤。

中有一大士，法与天台齐。至行通神明，多果无阶梯。

吾昔屡入室，遂能离筌蹄。谁言似金粟，真已谢荆溪。

悯悯强冠带，悠悠恨乖暌。仍作赵魏行，何年造幽栖。

临风一问讯，深已愧提撕。
哭刁景纯
苏轼（宋代）

读书想前辈，每恨生不早。
纷纷少年场，犹得见此老。
此老如松柏，不受霜雪槁。
直従毫末中，自养到合抱。
宏材乏近用，千岁自枯倒。
文章余正始，风节贯华皓。
平生为人尔，自为薄如缟。
是非虽难齐，反覆看愈好。
前年旅吴越，把酒庆寿考。
扣门无晨夜，百过迹未扫。
但知従德公，未省厌丘嫂。
别时公八十，后会知难保。
昨日故人书，连年丧翁媪。
（景纯妻先亡。
）伤心范桥水，漾漾舞寒藻。
华堂不见人，瘦马空恋帡。
我欲江东去，匏樽酌行潦。
镜湖无贺监，恸哭稽山道。
忍见万松冈，荒池没秋草。
奉题毗山草堂二首为中丞潘公读书处 其二
胡应麟（明代）

曲榭雕楹霅水傍，琅函插架照沧浪。丹霄正锡尚书履，绿野先题相国堂。

句就松风闲鹤浦，梦回萝月上鹓行。凭谁寄问花溪叟，稷契何由近庙廊。
谢陈正字送荔支三首
黄庭坚（宋代）

十年梨枣雪中看，想见江城荔子丹。
赠我甘酸三百颗，稍知身作近南官。
有所思
佚名（两汉）

有所思，乃在大海南。
何用问遗君，双珠玳瑁簪。
用玉绍缭之。
闻君有他心，拉杂摧烧之。
摧烧之，当风扬其灰！
从今以往，勿复相思，相思与君绝！
鸡鸣狗吠，兄嫂当知之。
妃呼狶！
秋风肃肃晨风飔，东方须臾高知之！
山居杂诗九十首 其五十七
曹勋（宋代）

平生不能棋，遇棋亦辄喜。从来号万户，知生不救死。

多见国手说，得先乃妙理。更有末后著，此著知者几。
漫成五章
李商隐（唐代）

沈宋裁辞矜变律，王杨落笔得良朋。

当时自谓宗师妙，今日惟观对属能。

李杜操持事略齐，三才万象共端倪。

集仙殿与金銮殿，可是苍蝇惑曙鸡。

生儿古有孙征虏，嫁女今无王右军。

借问琴书终一世，何如旗盖仰三分。

代北偏师衔使节，关中裨将建行台。

不妨常日饶轻薄，且喜临戎用草莱。

郭令素心非黩武，韩公本意在和戎。

两都耆旧偏垂泪，临老中原见朔风。
状江南。孟春
鲍防（唐代）

江南孟春天，荇叶大如钱。白雪装梅树，青袍似葑田。
次韵王监簿晓荷
洪焱祖（元代）

胎息初匀餋玉池，晓风残月见花奇。妙香偏向推窗觉，清意未教携酒知。

神女行云回梦后，太真餐露解酲时。天星寥落佳人远，手折幽芳欲赠谁。
送唐别驾赴郢州
皇甫冉（唐代）

莫叹辞家远，方看佐郡荣。长林通楚塞，高岭见秦城。

雪向峣关下，人从郢路迎。翩翩骏马去，自是少年行。
魏彦诚挽诗三首 其一
洪适（宋代）

星文推独步，风采偃先声。沉虑千人废，高谈一坐倾。

苏枯崇治效，去草折奸萌。春雾新阡暗，裁诗泪睫横。
春日即事
秦念桥（明代）

独眠春夜短，白日满房栊。脱珥供儿读，穿针诲女工。

花香熏蝶梦，鸟语碎东风。莫负晴和景，临轩解闷容。
霹雳引
辛德源（隋代）

出地声初奋，乘乾威更作。云衔天笑明，雨带星精落。

碎枕神无扰，震楹书自若。侧闻吟白虎，远见飞玄鹤。
酒泉子
宋育仁（清代）

月没帘衣。风紧一声南雁。五更头，孤枕畔。听思归。

背灯薇帐垂烟重。天远别，长无梦。病新来，愁旧种。

信今稀。
梦山中故人
朱熹（宋代）

风雨萧萧已送愁，不堪怀抱更离忧。故人只在千岩里，桂树无端一夜秋。

把袖追欢劳梦寐，举杯相属暂绸缪。觉来却是天涯客，檐响潺潺泻未休。
浣溪纱·冤家
曾廉（清代）

碧树阴中小画楼。可胜生硬不胜柔。不是冤家不并头。

长遇长游也不愁。冤家见了自句留。依郎冤尽不能休。
春日田园杂兴五首 其一
陈希声（宋代）

香红眩眼缬蕤英，竹杖扶吟纵步行。桑眼蟆含青蕾小，麦须虾步翠芒轻。

黄花菜圃午风软，绿水秧畦春野平。芳树几声鸠雨过，苍苍柳色弄烟晴。
春日杂兴
方岳（宋代）

春来多病感颓龄，草药泥瓶不暂停。
身似漏船难补贴，齿如改屐久凋零。
炎黄岂解留年寿，庄老聊堪悦性灵。
长剑拄颐儿戏耳，底须麟阁更图形。
松轩
乌斯道（明代）

种松不在直，种松不在多。种多人易之，种直寻斧柯。

开轩比幽人，岁月忽已老。美人招不来，于何写中抱。

刁刁松上风，萧萧濯灵襟。皎皎松上月，悠悠照鸣琴。
沙市
陈昂（宋代）

此乡如地肺，一望渺无山。
春在楼台里，江浮花鸟间。
荆州不愿识，王粲未能还。
渔钓堪糊口，柴扉昼亦关。
辛酉大雪戏成十诗以千山鸟飞绝万径人踪灭为韵 其十
周麟之（宋代）

佛衣珠唾飞，撼树缟裙裂。巡檐索梅笑，敧枕听竹折。

念此积雪寒，忧世心愈切。夜分耿不寐，风灯半明灭。
游嵩高山同莫子明
谢榛（明代）

相约登攀兴欲飞，山风吹我薜萝衣。碑存汉代莓苔古，地接周京气色微。

二室仙踪云共渺，三花灵种月交辉。夜深谈罢长生诀，笙鹤犹疑天外归。